Модэна (валейбольны клюб)

**Мо́дэна** () — італьянскі валейбольны клюб з Модэны. Быў заснаваны ў 1968 годзе. Гэта самы пасьпяховы італьянскі клюб, які больш за дзясятак разоў перамагаў як у нацыянальнай лізе, гэтак шматкроць браў нацыянальны кубак. Клюб таксама ёсьць адным з самых знаных і прэстыжных у Эўропе, маючы на сваім рахунку трафэі эўрапейскіх кубкаў, у тым ліку модэнцы чатыры разы перамагалі ў Лізе чэмпіёнаў.

## Гісторыя
Клюб быў заснаваны ў 1966 годзе Бэніта і Джузэпэ Паніні, уладальнікамі выдавецтва Edizioni Panini. Першапачаткова каманда мела назву «Паніні». Клюб, які тады трэнаваў Франка Андэрліні, пачаў з Сэрыі С, то бок трэцяга ўзроўню італьянскага чэмпіянату, але хутка дасягнуў Сэрыя А, трапіўшы туды ўжо 1968 годзе.

Спатрэбіўся ўсяго адзін сэзон, каб каманда ўпершыню ўзяла тытул чэмпіёнаў краіны, што здарылася ў сэзоне 1969—1970 гадоў. Перамогу фактычна гарантаваў зорны чэхаславацкі валейбаліст Ёзэф Мусіл. З Андэрліні ў якасьці галоўнага трэнэра модэнцы ўзялі яшчэ тры чэмпіянаты, але ў сэзоне 1975—1976 гадоў адмысловец сышоў у адстаўку, а яго замяніў паляк Эдвард Скорак, які выконваў абавязкі гульца-трэнэра. Новы трэнэр прывёў «Паніні» да чарговага нацыянальнага тытула. Да канца 1970-х гадоў каманда сьвяткавала чэмпіёнства яшчэ чатыры разы, а таксама ўзяла два Кубкі Італіі і свой першы эўрапейскі трафэй, якім стаў Кубак уладальнікаў кубкаў 1979—1980 гадоў. Лідэрамі каманды ў той час былі бразылец Бэрнард Райзман і італьянец Франчэска Даль’Оліё. У 1980-х гадах «Модэна» дасягнула яшчэ большых посьпехаў. Гэтак пад кіраўніцтвам Хуліё Вэляска каманда чатыры разы запар перамагала ў лізе, атрымаўшы таксама мноства нацыянальных і міжнародных кубкаў. У 1989 годзе Вэляска быў прызначаны галоўны трэнэр зборнай Італіі, пакінуўшы «Паніні», дзе яго замяніў Уладзімер Янкавіч. Нават без Вэляска клюб стаў найлепшым у Эўропе, выйграўшы Лігу чэмпіёнаў 1989—1990 гадоў.

Каманда пачала 1990-я гады зь фінансавымі цяжкасьцямі, і ейныя найлепшыя гульцы пакінулі Модэну, прыяднаўшыся да клюбам з большым фінансаваньнем. Эра сям’і Паніні скончылася калі ў 1993 годзе клюб упершыню зьмяніў уласьніка. Яго пераняў керамічны прамысловец Джаваньні Вандэльлі, які пераназваў клюб у «Дайтону». Модэнцы неўзабаве аднавілі сваю канкурэнтаздольнасьць і за пяць сэзонаў узялі дванаццаць трафэяў, у тым ліку двойчы стаўшы чэмпіёнамі Італіі і два разы здабыўшы эўрапейскія трафэі. Сэзон 1996—1997 гадоў агулам можна ўважыць за адзін з самых пасьпяховых у доўгай гісторыі клюба, бо ў адным годзе «Дайтона» дасягнула перамогі ў італьянскай лізе, Кубку Італіі і Лізе чэмпіёнаў. 1996 год быў азмрочаны сьмерцю Джузэпэ Паніні, сузаснавальніка і цягам доўгіх гадоў вельмі паважанага прэзыдэнта клюбу. Улады Модэны ўшанавалі ягоную памяць у новай назьве арэны, якая пачала насіць ягонае імя. У сэзоне 1997—1998 гадоў, ачоленыя трэнэрам Франчэска Даль’Оліё, «Модэна» сьвяткавала сваю трэцюю запар перамогу ў Лізе чэмпіёнаў. У 2005 годзе Вандэльлі прадаў клуб кансорцыюму, пасьля чаго назва клюбу зноў зьмянілася. Справы новых уладальнікаў не было выдатнымі,  бо за першыя гады «Модэна» ўзяла толькі адзін трафэй, якім стаў Кубак выкліку ў 2008 годзе, нават не зважаючы на вялікія інвэстыцыі ў падпісаньне вядомых гульцоў. 11 студзеня 2015 году каманда выйграла свой першы тытул за 7 гадоў, адолеўшы ў фінале Кубка Італіі «Трэнтына». З кастрычніка 2015 году клюб узгодніў умовы буйной спонсарскай угоды з DHL, а па заканчэньні сэзону «Модэна» ўпершыню за 14 гадоў стала чэмпіёнам краіны. Тым ня менш, дамова з DHL была скасаваная.

## Крыніцы

## Вонкавыя спасылкі
* Афіцыйны сайт

Катэгорыя:Італьянскія валейбольныя клюбы